અલી (નવાઝુદ્દીન સિદ્દીકી) અને મકસૂદ (અરબાઝ ખાન) સામાન્ય ગુંડા છે અને લુખ્ખી ધમકીઓ આપીને પૈસા પડાવવાનું કામ કરે છે. એક વખત બન્ને પૈસા પડાવવા જાય છે, પણ એ બન્ને જ્યાં જાય છે ત્યાં તે વ્યક્તિ ગૉલ્ફ રમે છે. થોડી વાર માટે રાહ જોવાનું બને છે, પણ એ થોડી વાર કલાકોમાં ફેરવાઈ જાય છે. અલી ગુસ્સે થઈ જાય છે. એક બૉલને નાના અમસ્તા કાણામાં નાખવામાં કલાકો શાની બગાડવાની એ મુદ્દા પર દલીલ થાય છે. વાત ચડસાચડસી પર પહોંચી જાય છે. પેલો માણસ અલીના હાથમાં ગૉલ્ફ-સ્ટિક પકડાવી દે છે અને કહે છે કે એક મિનિટમાં તે આ કામ કરીને દેખાડે. એક મિનિટ. એટલોબધો સમય કોણ લે? અલી એક જ સ્ટ્રોકમાં બૉલ હોલમાં દાખલ કરી દે છે અને તાજુબ સર્જાઈ જાય છે. હવે પેલો બિલ્યનેર ઇચ્છે છે કે અલી ગૉલ્ફ કોર્સમાં દાખલ થાય અને કરોડોપતિની ગણાતી આ ગેમ રમવા માટે તે તૈયાર થાય.